Twee vas ná hulle glo tweede keer Pta-winkel beroofArgieffoto Twee verdagtes moet binnekort in die Pretoriase landdroshof verskyn nadat hulle glo dieselfde supermark twee keer beroof het. Kapt. Augustinah Selepe, polisiewoordvoerder, het gesê die twee mans is uiteindelik Vrydagaand in Diepsloot hegtenis geneem in verband met twee sakerooftogte in drie maande by dieselfde supermark in Erasmia, Centurion. “Die twee verdagtes het na bewering twee keer op dieselfde supermark toegeslaan. Die eerste rooftog was in November 2016 en die tweede een in Januarie vanjaar. Hulle het voertuie gehuur om in die rooftogte te gebruik,” het Selepe gesê. Die polisie ondersoek ŉ saak van sakeroof. Meer aanklagte gaan na verwagting teen die verdagtes aanhangig gemaak word en meer inhegtenisnemings word verwag.